Anexa nr. 1 la HCLMT nr. \_\_\_\_\_\_\_\_\_\_/\_\_\_\_\_\_\_\_\_\_\_\_\_

**Regulament de utilizare a transportului adaptat pentru persoane cu dizabilități**

**Definiții**

1. **Persoana cu dizabilitate**

Conform prevederilor Legii nr. 448/2006, art. 2, alin (1) ” Persoanele cu handicap sunt acele persoane cărora mediul social, neadaptat deficiențelor lor fizice, senzoriale, psihice, mentale și/sau asociate, le împiedică total sau le limitează accesul cu șanse egale la viața societății, necesitând măsuri de protecție în sprijinul integrării și incluziunii sociale”.

Conform art. 5 din Legea 448/2006 ”În înțelesul prezentei legi, termenii și expresiile folosite au următoarele semnificații:

**1.** *acces neîngrădit* al persoanei cu handicap - accesul fără limitări sau restricții la mediul fizic, informațional și comunicațional;

**2.** *accesibilitate* - ansamblul de măsuri și lucrări de adaptare a mediului fizic, precum și a mediului informațional și comunicațional conform nevoilor persoanelor cu handicap, factor esențial de exercitare a drepturilor și de îndeplinire a obligațiilor persoanelor cu handicap în societate;

**3.** *adaptare* - procesul de transformare a mediului fizic și informațional, a produselor sau sistemelor, pentru a le face disponibile și persoanelor cu handicap;

**16.** *dizabilitate* - termenul generic pentru afectări/deficiențe, limitări de activitate și restricții de participare, definite conform Clasificării internaționale a funcționării, dizabilității și sănătății, adoptată și aprobată de Organizația Mondială a Sănătății, și care relevă aspectul negativ al interacțiunii individ-context;

**17.** *egalizarea șanselor* - procesul prin care diferitele structuri sociale și de mediu, infrastructura, serviciile, activitățile informative sau documentare devin disponibile și persoanelor cu handicap;

**18.** *incluziune socială* - setul de măsuri și acțiuni multidimensionale din domeniile protecției sociale, ocupării forței de muncă, locuirii, educației, sănătății, informării și comunicării, mobilității, securității, justiției și culturii, destinate combaterii excluziunii sociale;

**21.** *însoțitor* - persoana care acompaniază persoana cu handicap și care beneficiază de drepturi în condițiile prevăzute de lege;

**27.** *șanse egale* - rezultatul procesului de egalizare a șanselor, prin care diferitele structuri ale societății și mediului sunt accesibile tuturor, inclusiv persoanelor cu handicap;

**28.** *tehnologie asistivă și de acces* - tehnologia care asigură accesul cu șanse egale al persoanelor cu handicap la mediul fizic, informațional și comunicațional;

Conform art. 6 din Legea 448/2006 ”Persoanele cu handicap beneficiază de drepturi la:

**a)** ocrotirea sănătății - prevenire, tratament și recuperare;

**b)** educație și formare profesională;

**c)** ocuparea și adaptarea locului de muncă, orientare și reconversie profesională;

**d)** asistență socială, respectiv servicii sociale și prestații sociale;

**e)** locuință, amenajarea mediului de viață personal ambiant, transport, acces la mediul fizic, informațional și comunicațional;

**f)** petrecerea timpului liber, acces la cultură, sport, turism;

**g)** asistență juridică;

**h)** facilități fiscale;

**i)** evaluare și reevaluare prin examinarea la domiciliu a persoanelor nedeplasabile de către membrii comisiei de evaluare, la un interval de 2 ani”.

Conform art. 85, alin (1) din Legea 448/2006 ”Persoanele cu handicap beneficiază de drepturile prevăzute la art. 6 pe baza încadrării în grad de handicap, *în raport cu gradul de handicap*”.

Conform art. 86, alin (1) și (2) din Legea 448/2006 ”Gradele de handicap sunt: ușor, mediu, accentuat și grav” și ”Tipurile de handicap sunt: fizic, vizual, auditiv, surdocecitate, somatic, mintal, psihic, HIV/SIDA, asociat, boli rare”.

1. **Serviciul de transport cu mașini special adaptate pentru persoane cu dizabilități locomotorii**

Serviciul de transport cu mașini adaptate este un serviciu de transport cu mașini special adaptate pentru a fi accesate de persoane cu dizabilități care au afectată funcția locomotorie și care sunt utilizatori de scaun rulant sau de dispozitive auxiliare pentru deplasare (cum ar fi cârje sau cadru).

Serviciul de transport cu mașini adaptate poate fi accesat și de către persoane cu afectare a funcțiilor cognitive sau vizuale care au un impact direct asupra capacității de deplasare și orientare a persoanei cu dizabilități și care împiedică persoana cu dizabilități să folosească sau să acceseze mijloacele de transport în comun în condiții de siguranță.

Serviciul se folosește îndeosebi pentru rute unde transportul în comun se face cu mijloace de transport care nu sunt adaptate și/sau stațiile de preluare/destinație nu sunt adaptate și sunt greu accesibile pentru persoanele aflate în fotoliu rulant/utilizatori de dispozitive auxiliare (datorită unor obstacole cum ar fi borduri prea înalte, trotuare cu denivelări sau cu scări și fără rampă).

Pentru rute în care transportul în comun este adaptat folosirii acestuia de persoane utilizatoare de fotoliu rulant/dispozitive auxiliare, unde stațiile de pe ruta transportului sunt adaptate și accesul la stațiile de transport în comun se poate face fără obstacole, se recomandă utilizatorilor folosirea transportului în comun.

Transportul cu mașini adaptate pentru persoane cu dizabilități este gratuit.

Transportul cu mașini adaptate pentru persoanele cu dizabilități se utilizează pentru ca persoanele cu dizabilități să aibă acces la următoarele drepturi:

1. ocrotirea sănătății - prevenire, tratament și recuperare
2. educație și formare profesională
3. asistență socială, respectiv servicii sociale și prestații sociale
4. ocuparea unui loc de muncă, orientare și reconversie profesională
5. petrecerea timpului liber, acces la cultură, sport

**Cine poate utiliza transportul cu mașini adaptate**

Serviciul de transport adaptat se adresează:

1. Persoanelor cu dizabilități care au *funcția locomotorie grav afectată*, încadrate în *gradul grav de handicap* și care *utilizează pentru deplasare fotoliul rulant*;
2. Persoanelor cu dizabilități care au *funcția locomotorie afectată*, încadrate în *gradul de handicap grav sau accentuat* și care utilizează *dispozitive auxiliare* pentru deplasare, cum ar fi cârje sau cadru;
3. Persoanelor cu dizabilități, aflate în *proces de obținere a încadrării în grad de handicap*, cu *funcția locomotorie grav afectată* și care pot prezenta *documente medicale* care să ateste afectarea gravă a funcției locomotorii;
4. Persoanelor cu dizabilități care au *afectate funcții cognitive sau vizuale*, încadrate în *gradul grav sau accentuat de handicap*.
5. Însoțitori ai persoanelor cu dizabilități încadrate în gradul grav de handicap.
6. Copiii cu dizabilități, încadrați în gradul grav de handicap vor utiliza transportul cu mașini adaptate doar însoțiți de un adult (asistent personal/părinte/reprezentant legal).

**Cum se accesează transportul cu mașini adaptate**

* Accesarea mașinilor adaptate pentru persoane cu dizabilități se face prin apel telefonic la dispeceratul DASMT, la numărul 0356.981 sau mesaj/whatsapp la numărul 0770.295.610;
* Dovada încadrării în grad de handicap se poate face prin verificarea în baza de date a Direcției de Asistență Socială a Municipiului Timișoara;
* În momentul programării, persoanelor care doresc să acceseze serviciul li se poate solicita de către dispecer transmiterea certificatului de încadrare în grad de handicap (prin utilizarea unor mijloace electronice), pentru a face dovada încadrării în grad de handicap;
* În cazul persoanelor cu dizabilități aflate în proces de obținere a încadrării în grad de handicap, în momentul programării li se va solicita transmiterea (prin mijloace electronice) a documentelor medicale care să ateste afectarea gravă a funcției locomotorii;
* Detalierea modalităților de efectuare a transportului și programărilor (de exemplu, pe câte zile în avans se poate face programarea, în ce interval orar) se face prin procedură/instrucțiune de lucru a Direcției de Asistență Socială a Municipiului Timișoara;
* Procedura/instrucțiunea de lucru va fi afișată pe site-ul DAS Timișoara pentru a putea fi consultată de către potențialii utilizatori.

**Criterii și limitări**

Transportul cu mașini adaptate pentru persoane cu dizabilități se va sigura în condiții de echitate, dar și respectând criterii de economicitate și eficiență, obligatorii pentru instituțiile publice furnizoare de servicii.

Având în vedere numărul mare de potențiali utilizatori (peste 840 de persoane cu dizabilități încadrate în gradul grav cu asistent personal și peste 2100 persoane cu dizabilități încadrate în gradul grav care primesc indemnizație), precum și faptul că resursele sunt limitate (un număr limitat de mașini adaptate, precum și de personal care poate deservi acest serviciu), dar și faptul că mai mult de jumătate dintre mijloacele de transport în comun din orașul nostru pot fi utilizate de către persoanele cu dizabilități locomotorii, vor fi utilizate următoarele criterii la accesarea serviciului.

**Criteriul 1**

**Tipul și gravitatea dizabilității**

Persoanele cu dizabilități care au *funcția locomotorie grav afectată*, încadrate în *gradul grav de handicap* și care *utilizează pentru deplasare fotoliul rulant* au prioritate la programare și nu au numărul de curse limitate.

Persoanele cu dizabilități care au *funcția locomotorie afectată*, încadrate în *gradul de handicap grav sau accentuat* și care utilizează *dispozitive auxiliare* pentru deplasare, cum ar fi cârje sau cadru pot accesa un număr maxim de 8 curse/ săptămână și 32 curse/lună.

Persoanele cu dizabilități care au *afectate funcții cognitive sau vizuale*, încadrate în *gradul grav de handicap* pot accesa un număr maxim de 8 curse/săptămână și 32 curse/lună.

Persoanele cu dizabilități care au *afectate funcții cognitive*, încadrate în *gradul accentuat de handicap* pot accesa un număr maxim de 4 curse/săptămână și 16 curse/lună.

**Criteriul 2**

**Scopul utilizării**

Persoanele cu dizabilități, aflate în *proces de obținere a încadrării în grad de handicap*, cu *funcția locomotorie grav afectată* și care pot prezenta *documente medicale* care să ateste afectarea gravă a funcției locomotorii, pot accesa programarea numai pentru consultații medicale necesare încadrării în grad de handicap (la medic specialist) și pentru prezentarea la comisia de expertiză.

**Criteriul 3**

**Programările**

Se va răspunde solicitărilor în ordinea cronologică în care acestea apar.

În cazul în care este posibil, se vor grupa mai multe persoane care folosesc mașina pe același traseu.

În cazul anulărilor, se vor programa imediat utilizatori de pe lista de așteptare, cu anunțarea acestora.

În cazul anulărilor repetate ale programărilor (mai mult de 2 anulări/săptămână, repetate în minim 2 săptămâni dintr-o lună), din motive care nu țin de starea de sănătate, utilizatorul nu va mai putea efectua programări timp de 30 de zile pentru acest serviciu.

În cazul în care utilizatorul nu se prezintă la punctul de preluare în mod repetat (mai mult de 3 ori într-o lună) și nici nu sună pentru a anula programarea, utilizatorul nu va mai putea efectua programări timp de 45 de zile pentru acest serviciu.

Din respect pentru utilizatorii transportului cu mașini adaptate și pentru a putea asigura un transport eficient și la timp, se recomandă ca persoanele cu dizabilități să nu efectueze modificări ale programărilor deja făcute. Eventualele solicitări de modificare a programării vor putea fi soluționate pozitiv numai dacă nu vor afecta programările deja făcute de către alți utilizatori.

Menționăm că se va ține cont de toate criteriile în accesul la transportul cu mașini adaptate și criteriul ordinii programărilor este la fel de important ca și cel referitor la tipul și gravitatea dizabilității. Prin urmare, se vor evita situațiile de anulare a programărilor deja făcute de persoane încadrate în gradul accentuat, chiar dacă solicitarea vine de la o persoană cu dizabilități grave utilizator de scaun rulant.

**Obligații**

Obligațiile utilizatorului:

1. Să transmită informații corecte – telefon, punct plecare, punct destinație, ora, data, tip și grad de handicap
2. Să transmită (prin mijloace electronice), la cerere, documente aferente stării de capacitate locomotorie redusă/certificat încadrare în grad de handicap/ documente medicale
3. Să fie prezent la adresa de plecare. Șoferul are de respectat un orar al programărilor, pentru a putea efectua toate cursele care apar în programatorul zilnic și nu are obligația de a-l însoți din casă/apartament la mașină.
4. Să respecte traseul programat.
5. Să nu insiste ca în traseul prestabilit să facă alte opriri decât cele menționate în programare
6. Să își noteze programările astfel încât acestea să fie respectate. În situația în care nu își amintește datele programării, să apeleze dispeceratul DAS pentru a identifica datele programărilor sale.
7. Să anunțe dispeceratul în situația în care apar anulări ale programării, cu minim 24 de ore înainte, cu excepția situației în care apar urgențe medicale care necesită anularea programării.
8. Modificări asupra programării se pot face doar pentru zilele următoare (nu zilei în curs), în funcție de disponibilitatea pozițiilor libere. În cazul în care nu se pot face modificări, solicitantul poate opta ca programările să rămână sau să se anuleze.
9. Să trateze cu respect și să adopte un comportament neconflictual în raport cu dispecerul și șoferul mașinii cu care călătorește.

Obligațiile dispeceratului

1. Să respecte procedura/instrucțiunea de lucru privind activitatea de programare și regulamentul te utilizare a acestui serviciu.
2. Să adopte o atitudine profesionistă în relația cu solicitantul, fiind interzise ridicarea tonului, folosirea de injurii, orice fel de discriminare, solicitarea de foloase în schimbul programării.

Obligațiile șoferului

1. să respecte programarea transmisă prin dispecerat
2. să acorde ajutor la îmbarcare și debarcare în mașină a utilizatorilor
3. să asigure siguranța utilizatorilor în trafic
4. să respecte traseul programat
5. să adopte o atitudine profesionistă în relația cu utilizatorul transportului
6. să transmită către dispecerat situațiile de neprezentare la programare a utilizatorului
7. să transmită către dispecerat toate situațiile neprevăzute întâmpinate în activitate
8. să completeze fișa de transport
9. să verifice starea documentelor mașinii
10. să informeze personalul desemnat de către Serviciul Administrativ asupra defectelor de uzură apărute la mașina condusă
11. să întrețină mașina curată și igienizata
12. să alimenteze mașina cu carburant

**Drepturi**

Drepturile utilizatorului

1. de a fi informat referitor la regulamentul de funcționare a transportului cu mașini adaptate
2. de a fi tratat cu demnitate și de a i se vorbi cu înțelegere, folosindu-se un limbaj civilizat
3. de a fi informat telefonic, la cerere, cu privire la programările efectuate
4. de a fi preluat de la punctul de destinație la timp, conform programării. În situația în care mașina are întârziere la program, solicitantul va fi informat cu privire la timpul aproximativ de întârziere
5. în situația în care se anulează cursa, solicitantul va fi informat în cel mai scurt timp, pentru a avea oportunitatea de a se reorganiza
6. de a anula programarea făcută, în minim 24 ore, cu excepția situațiilor de natură medicală care pot apărea în mod neașteptat
7. de a oferi opinii și sugestii asupra curselor efectuate cu mașinile adaptate/modalității de programare/relația solicitant dispecerat

Drepturile dispecerului

a) de a fi tratat cu demnitate și a i se adresa folosindu-se un limbaj civilizat

b) de a-i fi puse la dispoziție instrumente necesare îndeplinirii sarcinilor din dispecerat

Drepturile șoferilor

1. De a fi tratat cu respect și demnitate inclusiv prin folosirea unui limbaj civilizat în relația cu el
2. De a fi informat cu privire la cursele care i-au fost alocate
3. De a fi informat cu privire la anularea survenită asupra cursei alocate
4. De a primi informații clare și complete privitor la cursele alocate (data, ora, adresa punct plecare, punct sosire, număr de persoane alocate cursei)
5. De a nu fi obligat să preia alte persoane decât cele anunțate prin programare
6. De a respecta traseul programat și de a nu răspunde solicitărilor utilizatorilor de adăugare a altor puncte de destinație pe durata traseului
7. De a refuza solicitările din partea utilizatorilor de a întreprinde alte acțiuni decât cele specificate în fișa postului (ex. Să refuze să facă cumpărăturile/plătească facturi/ pentru utilizator, servicii personale pentru utilizator, etc)
8. De a refuza persoanele care au atitudine recalcitrantă, manifestată prin violență verbală sau fizică sau sunt sub influența unor substanțe (alcool, droguri)
9. De a refuza ca utilizatorul să stea pe scaunul din dreapta șoferului, excepție următoarele situații:

- în aceeași călătorie sunt transportate 4 persoane

- dacă utilizatorul din motive de sănătate nu poate sta pe bancheta din spate (are nevoie să rămână cu piciorul într-o anumită poziție pe care doar scaunul din față o permite/are rău de mișcare/îmbarcarea-debarcarea în/din mașină este mai facilă pentru scaunul din dreapta șoferului)

1. De a refuza să transporte mai multe persoane decât permite talonul mașinii
2. De a conduce mașina dotată cu toate instrumentele necesare transportului pentru persoane cu deficiențe locomotorie
3. De a conduce mașina cu ITP valabil, RCA în termen de valabilitate, cu stare de funcționalitate bună

Șef serviciu

Angela Ciupa-Rad

Consilier superior

Cristina Șeica